తన బద్ధకమే తనకు శత్రువు
Published : 11/11/2021 01:08 IST
ఓ నదీతీరంలో ఒక చెట్టు మీద ఉడత ఒకటి నివశించేది. ఆ చెట్టు కింద తొర్రలోనే కుందేలు ఉండేది. ఉడత ఆహారం సేకరించి.. కొంత తిని, మిగతాది చెట్టు కింద దాచేది. అయితే దాచిన విషయం తర్వాత మరిచిపోయేది. ఉడతకు మతిమరుపు ఉందన్న విషయం చెట్టు కింద ఉన్న కుందేలు పసిగట్టింది. అందుకే ఉడత మరిచిపోయిన ఆహారాన్ని కుందేలు ఎంచక్కా తినడం మొదలుపెట్టింది. ఉడత రోజూ అలానే ఆహారాన్ని దాచి పెట్టేది. కుందేలు శ్రమ పడకుండా.. ఆహారాన్ని తింటూ సోమరితనాన్ని అలవాటు చేసుకొంది. బయటకు వెళ్లకుండా.. తినడం, పడుకోవడం దినచర్యగా మార్చుకుని సోమరిపోతుగా మారింది.
అదే చెట్టు మీద నివశిస్తున్న రామచిలుక కుందేలు దినచర్యను గమనించేది. చూసి చూసి ఒకరోజు కుందేలుతో.. 'నువ్వు చేస్తున్న పని ఏమీ బాలేదు. నీకు కావలసిన ఆహారాన్ని నువ్వు సంపాదించుకోకుండా, ఉడత దాచుకున్న ఆహారాన్ని తింటూ సోమరితనం అలవాటు చేసుకుంటున్నావు. ఇలాగే కొనసాగితే నువ్వు తర్వాత చాలా ఇబ్బందులు ఎదుర్కొంటావు' అని చెప్పింది. అప్పుడు కుందేలు.. 'నా సంగతి నాకు బాగా తెలుసు. నీ సంగతి నువ్వు చూసుకో.. నాకు హిత బోధ చేయడం మానుకో' అని ఎద్దేవా చేసింది.
ఇలా రోజులు గడుస్తున్నాయి. కుందేలు తన నివాసం దాటి ఎక్కడికీ వెళ్లకుండా ఉండిపోయేది. ఇంతలో ఉడతకు ఒకరోజు ఆరోగ్యం పాడయింది. అది ఆహార సేకరణకు కూడా వెళ్లడం మానేసింది. దాంతో కుందేలుకు ఆ రోజు ఆహారం దొరకలేదు. బయటకు వెళ్లి సేకరించుకుందామా అంటే బద్ధకం. మరెలా అనుకుని ఉడత దగ్గరకు వెళ్లి 'ఈ రోజు ఎక్కడికీ వెళ్లలేదా?' అని అడిగింది. అందుకు ఉడత 'లేదు! ఆరోగ్యం సరిగా లేదు, అందుకే ఎక్కడికీ వెళ్లలేదు' అని బదులిచ్చింది. 'సరే ఒక్కరోజేగా పర్లేదులే.. రేపు చూసుకుందాం' అని మనసులో అనుకుంది కుందేలు.
రెండో రోజు కూడా ఉడతకు అనారోగ్యం అలానే ఉంది. ఉడత దాచే ఆహారం కోసం ఎదురు చూస్తున్న కుందేలుకు నిరాశే మిగిలింది. రెండు రోజులనుంచి ఆహారం లేక ఆకలితో నకనకలాడిపోయింది. అంతేకాక ఇన్ని రోజులు ఉడత దాచిన ఆహారం తినేందుకు అలవాటు పడటంతో ఆహార సేకరణ ఎలానో కూడా మర్చిపోయింది. అప్పుడు కుందేలుకు తన మేలు కోరి చెప్పిన రామచిలుక మాటలు గుర్తొచ్చాయి. మనసులో బాధపడింది. కుందేలు పరిస్థితిని గమనించిన రామచిలుకకు జాలేసింది. వెంటనే జామ పళ్లు కోసుకొచ్చి కుందేలుకు ఇచ్చింది. 'చూశావా! నువ్వు ఉడత దాచిన ఆహారం మీద ఆధారపడ్డావు. దాంతో ఆహారం సేకరణ చేయడం కూడా మర్చిపోయావు. నీ సోమరితనం నీకు శత్రువైంది. ఈ రోజుకి ఈ జామ పళ్లతో ఆకలి తీర్చుకో.. ఇక మీదట అయినా ఇతరులు దాచిన ఆహారం మీద ఆధారపడకుండా, సొంతంగా ఆహారాన్ని సంపాదించుకో' అంటూ హిత బోధ చేసింది. అందుకు కుందేలు కృతజ్ఞతాపూర్వకంగా రామచిలుకతో.. 'ఆరోజు నీ మాటలు వినకుండా నిన్ను ఎద్దేవా చేశాను. అయినా అవేం పట్టించుకోకుండా నాకోసం జామపళ్లు తెచ్చావు. నన్ను క్షమించు. నాకు కనువిప్పు కలిగించావు. సోమరితనం ఎంత శాపమో నాకు బాగా తెలిసింది. ఇకపై అలా చేయను. నా ఆహారాన్ని నేనే సేకరించుకుంటాను' అని అంది. ఇక ఆరోజు నుంచి కుందేలు తన సోమరితనాన్ని వీడి.. ఆహారాన్ని సేకరించుకుంటూ ఆనందంగా జీవించసాగింది.
tana baddhakame tanaku satruvu
Published : 11/11/2021 01:08 IST
oo nadeeteeramlo oka chettu meeda udata okati nivasinchedi. aa chettu kinda torralone kundelu undedi. udata aahaaram sekarinchi.. kontha tini, migataadi chettu kinda dachedi. ayithe daachina vishayam tarvaata marichipoyedi. udataku matimarupu undanna vishayam chettu kinda unna kundelu pasigattindi. anduke udata marichipoyina aahaaraanni kundelu enchakka tinadam modalupettindi. udata roojoo alaane aahaaraanni daachi pettedi. kundelu shrama padakunda.. aahaaraanni tintuu somaritanaanni alavaatu chesukondi. bayataku vellakunda.. tinadam, padukovadam dinacharyagaa maarchukuni somaripotugaa maarindi.
adhe chettu meeda nivasistunna ramachiluka kundelu dinacharyanu gamaninchedi. chusi chusi okaroju kundelutho.. 'nuvvu chestunna pani emi baledu. neeku kaavalasina aahaaraanni nuvvu sampadinchukokunda, udata daachukunna aahaaraanni tintuu somaritanam alavaatu chesukuntunnavu. ilaage konasagithe nuvvu tarvaata chala ibbandulu edurkontavu' ani cheppindi. appudu kundelu.. 'naa sangati naaku baga telusu. nee sangati nuvvu chusuko.. naaku hitha bodha cheyadam manuko' ani eddeva chesindi.
ilaa rojulu gadustunnayi. kundelu tana nivasam daati ekkadiki vellakunda undipoyedi. intalo udataku okaroju aarogyam paadayindi. adhi aahaara sekaranaku kuudaa velladam maanesindi. daamto kundeluku aa roju aahaaram dorakaledu. bayataku velli sekarinchukundama ante baddhakam. marela anukuni udata daggaraku velli 'ee roju ekkadiki vellaleda?' ani adigindi. anduku udata 'ledu! aarogyam sarigaa ledu, anduke ekkadiki vellaledu' ani badulichindi. 'sare okkarojega parledule.. repu chusukundam' ani manasulo anukundi kundelu.
rendo roju kuudaa udataku anarogyam alaane undi. udata dache aahaaram kosam eduru chustunna kundeluku nirashe migilindi. rendu rojulanunchi aahaaram leka aakalitho nakanakaladipoyindi. antekaka inni rojulu udata daachina aahaaram tinenduku alavaatu padatamtho aahaara sekarana elano kuudaa marchipoyindi. appudu kundeluku tana melu kori cheppina ramachiluka maatalu gurtochayi. manasulo badhapadindi. kundelu paristhitini gamaninchina ramachilukaku jaalesindi. ventane jaama pallu kosukochi kundeluku ichindi. 'chusawa! nuvvu udata daachina aahaaram meeda aadhaarapaddaavu. daamto aahaaram sekarana cheyadam kuudaa marchipoyavu. nee somaritanam neeku satruvaindi. ee rojuki ee jaama pallatho aakali teerchuko.. ika meedata aina itarulu daachina aahaaram meeda aadharapadakunda, sontamgaa aahaaraanni sampadinchuko' antuu hitha bodha chesindi. anduku kundelu krutagnataapuurvakamgaa ramachilukatho.. 'aaroju nee maatalu vinakunda ninnu eddeva cheshaanu. aina avem pattinchukokunda nakosam jaamapallu tecchaavu. nannu kshaminchu. naaku kanuvippu kaliginchavu. somaritanam entha saapamo naaku baga telisindi. ikapai alaa cheyanu. naa aahaaraanni nene sekarinchukuntaanu' ani andi. ika aaroju nunchi kundelu tana somaritanaanni veedi.. aahaaraanni sekarinchukuntu aanandamgaa jeevinchasaagindi.